Student sterf na val by waterval: ‘Hy het alles ervaar wat hy kon’Johan van Huyssteen. Foto: Facebook Johan van Huyssteen (22) het saam met sy pa, Hercules, sy suster en drie vriende gaan perdry toe die voorval gebeur het. Hercules het oomblikke nadat Johan se liggaam uit die water gehaal is, met Maroela Media gepraat. Hy het vertel die groep het omstreeks 16:00 op die plaas gaan ry en oudergewoonte by die waterval afgeklim om water te drink en die natuurskoon te bewonder. “Johan en sy vriende het op die rand van die waterval gestaan en afkyk en nog gesels oor hoe diep dit is. Die volgende oomblik het sy voet gegly en hy het sowat 50 meter ver by die waterval afgeval.” Hercules het gesê hy het dadelik huis toe gejaag om die nooddienste te ontbied, terwyl Johan se vriende by die krans probeer afklim het. Polisieduikers en ander reddingspersoneel het tot donker na Johan gesoek, maar moes noodgedwonge die soektog staak toe dit te donker en gevaarlik geraak het om voort te gaan. Die soektog is vroeg Dinsdagoggend hervat en Johan se liggaam is net na 09:00 gevind. “Ek het bly hoop vir ŉ wonderwerk, bly hoop dat hy oukei sal wees, maar diep binne my het ek geweet…” het Hercules gesê. Hy vertel daar was Maandagaand, toe hy by die huis kom, reeds 132 boodskappe op Johan se selfoon. “Dit wys jou net watter soort mens hy was. Hy was ŉ mense-mens – almal was mal oor hom,” het hy gesê. Johan het einde verlede jaar sy B.Agric-graad aan die Universiteit Stellenbosch voltooi en was ingeskryf om vanjaar sy meestersgraad in Landbou te doen. “Ons is nie ryk mense nie en party dae het dit maar moeilik gegaan, maar die dag toe hy sy graad klaargemaak het, het hy vir my gesê: ‘Pa, daar was nie een geleentheid op Stellenbosch wat ek misgeloop het nie. Ek het alles ervaar wat ek kon.’” Hercules het sy seun as lewenslustig beskryf en gesê hy het sy 22 jaar op aarde voluit geleef. “Daar is ŉ bordjie in ons huis wat sê ‘Leef asof iemand die hekkie oopgelos het’. Dít was Johan. Dít is hoe hy geleef het.” ŉ Roudiens vir Johan sal na verwagting Sondag gehou word, maar die finale reëlings is nog nie bevestig nie.